กองทุนบำเหน็จบำนาญข้าราชการ (กบข.) คืออะไร
เป็นกองทุนที่ตั้งขึ้นเพื่อสร้างวินัยการออมที่ดีให้กับข้าราชการ ถือเป็นแหล่งเงินออมเพื่อเกษียณก้อนโตอีกแหล่งหนึ่ง นอกเหนือจากเงินบำนาญที่จะได้รับจากกระทรวงการคลัง
ทางเลือกในการบริหารเงินออม กบข. คือ สามารถออมเงินสะสมเพิ่มได้สูงสุดไม่เกิน 15% แถมยังสามารถเลือกแผนการลงทุน เพื่อสร้างโอกาสเพิ่มเงินออมตามระดับความเสี่ยงที่ยอมรับได้ ที่สำคัญ เมื่อเกษียณอายุก็ยังเลือกได้ว่าจะให้กองทุนบริหารเงินต่อ หรือจะขอทยอยรับเงินออกไป
“ข้าราชการมีหน้าที่การงานมั่นคง สวัสดิการดี เกษียณไปก็มีเงินบำเหน็จบำนาญให้ใช้ด้วย”
 เมื่อกล่าวถึงความมั่นคงของงานและสวัสดิการที่ข้าราชการได้รับ ถือว่าดีกว่าบริษัทเอกชนอย่างมาก ถึงแม้รายได้อาจจะไม่ได้หวือหวามากมาย ก็ยังพอกินพอใช้ได้อย่างไม่ลำบาก แต่ด้วยสภาพสังคมในปัจจุบัน ก็มีโอกาสทำให้เกิดการใช้จ่ายที่เกินความจำเป็น ดังนั้น การบริหารค่าใช้จ่ายอย่างเหมาะสมและวางแผนออมเงินเพื่อเป้าหมายเกษียณสุขโดยเร็วที่สุด จะช่วยกำจัด “ภาวะเกษียณทุกข์” ให้ห่างไกลได้ด้วย “2 วิธีออมเงิน ฉบับข้าราชการ”
 1. ออมเงินอย่างเป็นระบบกับกองทุนบำเหน็จบำนาญข้าราชการ (กบข.)
 ด้วยรัฐบาลเองก็อยากสนับสนุนให้ข้าราชการเก็บเงินเพื่อการเกษียณ จึงมีนโยบายให้จัดตั้ง กบข. เพื่อให้สมาชิก (ข้าราชการ) ส่งเงินสะสมทุกเดือนในอัตรา 3% ของเงินเดือน และรัฐบาลจะสมทบให้อีก 3% ของเงินเดือน ซึ่งเงินสมทบดังกล่าว สามารถนำมาหักลดหย่อนภาษีได้สูงสุดถึง 500,000 บาท การออมอย่างต่อเนื่องเช่นนี้ จะช่วยให้ข้าราชการมีเงินออมก้อนใหญ่ก้อนหนึ่งไว้ใช้ในยามเกษียณ นอกเหนือจากเงินบำนาญที่ได้รับจากกระทรวงการคลัง
2. ออมเพิ่มผ่านทางเลือกรูปแบบอื่น ๆ
 หากเงินบำนาญและเงินที่จะได้รับจาก กบข. ยังไม่เพียงพอ เราก็ควรออมเพิ่มในทางเลือกการออมเพื่อการเกษียณอื่น ๆ ควบคู่กันไปด้วย เช่น การซื้อหุ้นสหกรณ์ออมทรัพย์ ซึ่งมีโอกาสได้รับเงินปันผลทุกปี บางแห่งอาจสูงกว่า 6% ก็เป็นได้ หรือการออมเงินผ่านประกันชีวิต ทั้งแบบสะสมทรัพย์และแบบบำนาญ เพื่อให้ได้รับความคุ้มครองชีวิตเพิ่มเติมด้วย รวมทั้งหากสามารถรับความเสี่ยงได้สูง ก็อาจลงทุนในกองทุนรวมเพื่อการออม (SSF) หรือกองทุนรวมเพื่อการเลี้ยงชีพ (RMF) ที่นอกจากจะมีโอกาสได้รับผลตอบแทนที่สูงขึ้นแล้ว เงินลงทุนยังนำไปหักลดหย่อนภาษีได้ ทำให้เรามีเงินออมเพิ่มขึ้นอีกด้วย
ตลาดการเงิน & ผลิตภัณฑ์และบริการทางการเงิน,ความรู้ทางการเงิน